Κεφάλαιο ΧI
Η Επίλυση των Διαφορών

  
 Η Σύμβαση 1982 έχει θεσμοθετήσει ένα πλήρες στα άρθρα 279 έως 299. Τα κράτη μέλη της σύμβασης έχουν τη δυνατότητα να επιλέξουν ένα ή περισσότερα μέσα επιλύσεως εκ των προβλεπομένων. Είναι προφανές ότι στην υποθετική περίπτωση που τα δύο κράτη προβούν στην ίδια επιλογή, τότε αρμόδιο όργανο για την επίλυσή της είναι το όργανο της κοινής τους επιλογής. Τα μέσα  επίλυσης των διαφορών που προβλέπει η σύμβαση είναι τα εξής:

· Το Διεθνές Δικαστήριο Δικαίου Θάλασσας (όπως αυτό προβλέπεται στο Παράρτημα IV της σύμβασης),

· Το Διεθνές Δικαστήριο των Ηνωμένων Εθνών,

· Το Διαιτητικό Δικαστήριο (όπως αυτό προβλέπεται στο Παράρτημα VII της σύμβασης) και

· Το Ειδικό Διαιτητικό Δικαστήριο για συγκεκριμένες κατηγορίες διαφορών (όπως αυτό προβλέπεται στο Παράρτημα VΙII της σύμβασης) 

     
Παρουσιάζει ενδιαφέρον το γεγονός ότι στην υποθετική περίπτωση που δύο κράτη μέρη μιας διαφοράς δεν κάνουν την ίδια επιλογή ή δεν κάνουν καθόλου δήλωση επιλογής οργάνου επιλύσεως, αρμόδιο για την επίλυση της διαφοράς τους θα είναι το Διαιτητικό Δικαστήριο, σύμφωνα με το Παράρτημα VII.
 Θεωρούμε ότι πρέπει να επιδοκιμασθεί ο προωθημένος χαρακτήρας αυτών των διατάξεων ιδίως εάν ληφθεί υπόψη ότι το αντίστοιχο σύστημα επίλυσης των διαφορών που προβλέπει ο Χάρτης Η.Ε. παρουσιάζει αδυναμίες οι οποίες οφείλονται σε εγγενείς ατέλειες  που καθιστούν, εν τέλει, το έργο της επίλυσης ιδιαίτερα δυσχερές.
 Κάποιες φορές, μάλιστα, αδύνατο να εκτελεσθεί δεδομένου ότι το σύστημα της ειρηνικής επίλυσης βασίζεται στη συναίνεση. Συνέπεια του γεγονότος αυτού είναι ότι τα κράτη, «κατά μείζονα λόγο, εκείνα [τα κράτη]  των οποίων η νομική θέση είναι αδύνατη δύσκολα θα [συναινέσουν προσφεύγοντας] σε κάποιο τρίτο μέρος για την επίλυση της διαφοράς τους».
 Την αδυναμία, μάλιστα, του συστήματος να επιλύει διαφορές, επιτείνει περαιτέρω η δυνατότητα που παρέχει το διεθνές δίκαιο στα κράτη να επιλέγουν ελεύθερα το μέσο διακανονισμού της διαφοράς τους.       Η σχετική δυνατότητα  παρέχεται δυνάμει της λεγομένης  αρχής της ελεύθερης επιλογής των μέσων για τον ειρηνικό κανονισμό των διαφορών. Είναι προφανές ότι η αρχή αυτή προσθέτει μια ακόμη τροχοπέδη στην πορεία επίλυσης μιας διεθνούς διαφοράς, ανάμεσα σε δύο κράτη, υπό την εξής έννοια: ένα κράτος που αποτελεί μέρος σε  διαφορά μπορεί να αποφύγει την επίλυση της εάν επιλέξει διαφορετικό μέσο επίλυσης από αυτό που, ήδη, επέλεξε το άλλο  μέρος. Άμεση συνέπεια αυτής της στάσης είναι η διαφορά να παραμένει σε εκκρεμότητα επ’ ωφελεία του «κράτους-θύτη» και σε βάρος του «κράτους-θύματος», για το χρονικό διάστημα που τα μέρη αυτής αδυνατούν να συμπέσουν στο μέσο επίλυσης της. 

     
 Ο Καθηγητής Κ. Οικονομίδης αναφέρει σχετικά με το ζήτημα αυτό: «η αποκαλούμενη αρχή της ελεύθερης επιλογής των μέσων είναι στην ουσία μια ψευδοαρχή ή, στην καλύτερη περίπτωση, μια εντελώς δευτερεύουσα αρχή, η οποία υπόκειται αυστηρά στη θεμελιώδη αρχή του ειρηνικού κανονισμού των διαφορών. Έτσι, σε περίπτωση ύπαρξης διαφοράς, τα κράτη δεν έχουν το δικαίωμα να ενεργούν “τελείως ελεύθερα”, αλλά οφείλουν, αντίθετα, να συμφωνήσουν, σύμφωνα με το Χάρτη των Ηνωμένων Εθνών και την αρχή της καλής πίστης, στην επιλογή ενός πρόσφορου και αποτελεσματικού μέσου διακανονισμού»
. Η άποψη, όμως, αυτή, παρά την ορθότητα της, δεν είναι η κρατούσα
, γεγονός που επιτρέπει να λαμβάνουν χώρα πρακτικές κρατών που δεικνύουν άλλοτε με εύσχημο και άλλοτε με προκλητικό τρόπο την αδιαφορία τους για τη διεθνή νομιμότητα και το διεθνές δίκαιο.

     
Από την άλλη όμως πλευρά τον όποιο προωθημένο χαρακτήρα των ρυθμίσεων της Σύμβασης 1982 σχετικά με την επίλυση των διαφορών απομειώνει το γεγονός ότι η Σύμβαση προβλέπει αριθμό εξαιρέσεων για τα σημαντικότερα ζητήματα, όπως είναι αυτό της οριοθέτησης θαλάσσιων ζωνών εθνικής δικαιοδοσίας (αιγιαλίτιδας ζώνης, υφαλοκρηπίδας και αποκλειστικής οικονομικής ζώνης). Είναι αλήθεια ότι για τις περιπτώσεις αυτές η Σύμβαση περιέχει πρόβλεψη υποχρέωσης υποβολής της διαφοράς σε διαδικασία συνδιαλλαγής. Αυτή όμως η διαδικασία είναι ατελής υπό την έννοια ότι το πόρισμα της συνδιαλλαγής δεν είναι υποχρεωτικό για τα διάδικα μέρη. 

    
Ας σημειωθεί περαιτέρω ότι συνέπειες για αντισυμβατική συμπεριφορά ενός κράτους μέλους της Σύμβασης 1982 και κατ΄ επέκταση για τη θεμελίωση της  διεθνούς του ευθύνης απορρέουν επίσης από το Γενικό Διεθνές Δίκαιο.
 Ειδικότερα από το Σχέδιο της Επιτροπής Διεθνούς Δικαίου
, το άρθρο 60 της Συνθήκης της Βιέννης
 που αναφέρεται στην παραβίαση διεθνούς συμφωνίας και ακόμη το άρθρο 1 του Χάρτη των Ηνωμένων Εθνών.

� Η ευθύνη των κρατών είναι γενική αρχή του διεθνούς δικαίου. Έτσι δεν απαιτείται ο προσδιορισμός των συνεπειών μέσα από συμβατικές διατάξεις για την θεμελίωση της διεθνούς παραβίασης του «κράτους-παραβάτη». Αυτό προκύπτει και από τη νομολογία του Διαρκούς Δικαστηρίου Διεθνούς Δικαιοσύνης. Στην υπ’ αριθμόν 8 απόφασή του για την υπόθεση του Εργοστασίου της Chorzów (1927, Series A΄ Νο 9, σελ. 21), αποφάνθηκε ότι: «είναι αρχή του διεθνούς δικαίου ότι η παραβίαση υποχρεώσεως επισύρει την υποχρέωση της ανορθώσεως κατά τον προσήκοντα τρόπο. Η ανόρθωση αυτή είναι το αναγκαίο συμπλήρωμα για την εφαρμογή μίας συμβάσεως και δεν είναι ανάγκη να αναφέρεται αυτό στη σύμβαση». Chorzów Factory Case, P.C.I.J., Series A΄, No 9, 1927, σελ. 21. Βλ. επ. Κ. Ευσταθιάδη, Διεθνές Δίκαιον, τ. Γ΄, 1963, σελ. 72, όπου αναφέρεται ότι: « Προϋποθέσεις της γενέσεως διεθνούς ευθύνης είναι αι εξής δύο, αναγκαίαι, και επαρκείς, ήτοι: α) πράξις αντικείμενη εις το διεθνές δίκαιον και β) πράξις δυναμένη να καταλογισθεί εις το κράτος. Παραβίασις του δικαίου και καταλογισμός είναι τα δύο χαρακτηριστικά της διεθνούς ευθύνης. Η έννοια της αντικείμενης εις το διεθνές δίκαιον «πράξεως» (factum contra ius) περιλαμβάνει και τας θετικάς πράξεις και τας παραλείψεις των πολιτειακών οργάνων. Ήτοι διεθνής ευθύνη γεννάται η εκ θετικής ενεργείας , οσάκις αι διεθνείς υποχρεώσεις επιβάλλουν αποχήν (in abstinendo), ή εκ παραλείψεως,  οσάκις αι διεθνείς υποχρεώσεις επιβάλλουν ενέργειαν (in faciendo)».


� To Σχέδιο της Επιτροπής Διεθνούς Δικαίου για την ευθύνη των κρατών έχει κωδικοποιητικό χαρακτήρα, μεγάλο κύρος και το έχει επανειλημμένα επικαλεστεί το Διεθνές Δικαστήριο σε αποφάσεις του. Σύμφωνα με την παράγραφο 188 του Σχεδίου αυτού, « [κ]άθε διεθνής παράνομη πράξη δημιουργεί για το κράτος που προέβη σ’ αυτή διεθνή ευθύνη»,  ενώ σύμφωνα με την παράγραφο 190, «[υ]πάρχει παράνομη πράξη όταν μια συμπεριφορά ενός κράτους οφειλόμενη σε πράξη  ή παράλειψη αυτού, αποτελεί παραβίαση μιας διεθνούς υποχρέωσης» και η υποχρέωση που ορίζεται στο άρθρο 125(1) της Σύμβασης 1982 είναι μια διεθνής υποχρέωση. Βλ. Rapport de la Commission du Droit International sur les Travaux de sa Quarante - Huitième Session, Assemblée Générale Supplément No. 10 (A/51/10),1996. 


� Βλ. άρθρο 60 της  Συνθήκης της Βιέννης για το Δίκαιο των Συνθηκών (1961) που αφορά στη «λήξη ή αναστολή εφαρμογής της συνθήκης  συνεπεία παραβιάσεως της», σύμφωνα με το οποίο «[ο]υσιώδης παραβίασις διμερούς συνθήκης εκ μέρους  ενός  των μερών παρέχει το   δικαίωμα εις το έτερον μέρος να επικαλεσθεί την παραβίαση ταύτην ως λόγον λήξεως  ή  αναστολής  εφαρμογής  της συνθήκης  εν όλω ή εν μέρει. 2. Ουσιώδης  παραβίασις  πολυμερούς  συνθήκης  υφ’ ενός  των  μερών  παρέχει  το δικαίωμα : … β)  εις το μέρος , το οποίον ειδικώς εθίγη εκ της παραβιάσεως όπως επικαλεσθεί  την παραβίαση  ταύτην ως λόγον λήξεως ή αναστολής εφαρμογής της συνθήκης εν όλω ή εν μέρει εις τας σχέσεις του μετά του παραβιάσαντος την συνθήκη κράτους, γ) εις  οιονδήποτε  μέρος , έτερον του  παραβιάσαντος την συνθήκη κράτους , όπως επικαλεσθεί  την  παραβίαση  ως λόγον  αναστολής της εφαρμογής της συνθήκης εν όλω ή εν μέρει  εις ό,τι το αφορά εάν η  συνθήκη είναι  φύσεως  τοιαύτης  ώστε μία ουσιώδης παραβίασις των διατάξεων  της  υφ’ ενός  μέρους να   μεταβάλη ριζικώς την θέσιν   εκάστου   των   μερών  αναφορικώς   προς  την  περαιτέρω   εκτέλεσιν   των υποχρεώσεων των δυνάμει της συνθήκης. 3. Δια  τους σκοπούς  του  παρόντος  άρθρου , ουσιώδης  παραβίασις της συνθήκης τυγχάνει : … β)  παραβίασις  διατάξεως  ουσιώδους  προς  πραγματοποίησιν  του αντικειμένου ή του σκοπού της    συνθήκης».

